**Årsberetning Ready bandy 2020**

**Sesongen 2020/21**



**Et annerledes år!**

**Aktivitet**

2020 har vært et meget spesielt år også for bandyavdelingen. Pandemien har begrenset mulighetene for å gi et fullverdig aktivitetstilbud til alle våre medlemmer:

*NM-finale herrer mars 2020:*

Denne ble avlyst på svært kort varsel. Styret jobbet sammen med Stabæk og Høvik (NM-finalist damer) iherdig med Norges Bandyforbund for å få gjennomført NM-finalene på et senere tidspunkt, uten at det lot seg gjøre. Det ble derfor ikke kåret noen norgesmester i bandy sesongen 2019/2020.

*Senioraktivitet bredde:*

Hele sesongen 2020/2021 har disse vært forhindret fra å trene og spille kamper. Det har derfor ikke vært organisert aktivitet i denne aldersgruppen.

*Treningsleire/samlinger:*

Det var ikke mulig å gjennomføre de tradisjonelle turene til Sverige på høsten.

*Treninger:*

Vekslende regelverk for de aldersbestemte lagene har til dels forhindret normale treninger (krav om avstand) og periodevis medført full treningsstans.

*Kamper:*

Ingen aldersbestemte lag har gjennomført serie- eller cup-kamper hele sesongen, med unntak av noen få kamper i KOSA-cup oktober/november 2020. Vi har derfor heller ikke hatt anledning til å gjennomføre Ready cup, jente-cup og knøtte-cup.

*Publikumstid:*

Alle kommunale isbaner har vært stengt i store perioder, og medført at vi har hatt svært begrensede muligheter for å tilby «åpen is».

Administrasjonen har hele tiden måttet forholde seg til stadig skiftende regelverk, men har likevel klart å opprettholde et godt tilbud til våre barn og unge:

* Barmarkstreningene ble gjennomført tilnærmet som normalt
* Vi økte satsningene på bandyskole og akademi ved å utvide antall treninger for begge tilbudene fra en til to ganger pr uke. Aktivitetene ble gjennomført på en god måte og med god oppslutning.
* Gratis jentebandy – «Skøytelek og moro» - fra 6 år og oppover har blitt gjennomført fast hver tirsdag, med god deltagelse. Dette er en viktig satsning for klubben og bandyavdelingen. Ready er en foregangsklubb innenfor jentebandy.
* Samlinger i Sverige ble erstattet av lokale ishaller og felles leie av Vikingskipet over en lengre periode
* Stor treningsaktivitet gjennom hele sesongen etter at isen kom på Gressbanen
* Bandylinjen på Persbråten er fornyet og nå fulltegnet med 3 årsklasser og 30 elever
* Profesjonelle klubb-trenere for 11’er og 9’er-lagene har opprettholdt kvaliteten og utviklingen i disse lagene

Elitelagene for damer og herrer har hatt særskilt unntak for trening og kamper, og kom dermed godt i gang i gang med sesongen. Nasjonal nedstenging av toppidretten i januar satte imidlertid en stopper for seriespillet, og forbundet avlyste resterende del av sesongen 3. mars. Damene fikk dermed ikke kåret hverken serie- eller norgesmester. På herresiden rakk man å ferdigspille halv serie i grunnspillet. Ready ble dermed kåret som seriemester for andre år på rad! Store gratulasjoner til spillere, trenere og støtteapparat! Heller ikke i herreklassen ble det kåret en norgesmester.

Vi kan ikke observere at pandemi-begrensningene har resultert i markant frafall i antall aktive medlemmer. Dette skyldes i stor grad høy motivasjon og god jobbing fra trenere, foreldre og spillere. Styret og administrasjonen ønsker å rette en særskilt stor takk til alle som har bidratt til å gjøre dette året så godt som det kunne få blitt!

**Administrasjonen**

Behov for kostnadsreduksjoner har gjort det nødvendig å ta grep rundt bemanningen i avdelingen. Rollen som bandykoordinator er kuttet i sin helhet, mens rollen som avdelingsleder er redusert fra 73% til 33%. Administrasjonen består dermed nå av:

Albin Rönnkvist – Sportssjef (100%)

Lars Christian Sveen – Avdelingsleder (33%) og lærer toppidrett bandy Persbråten (27%)

Tom Bjerkely – Driftsansvarlig (100%)

Utover dette er Lars Christian også engasjert som lønnet trener for A-laget herrer.

Administrasjonen er dermed redusert med 1,4 (35%) fulltidsårsverk fra forrige sesong.

Sportssjef er bl.a. ansvarlig for videreutvikling av vår sportsplan, løpende oppfølging av lag og foreldretrenere, sportslig tilbud og er selv engasjert som trener for enkelte lag. Avdelingsleder følger på sin side opp alle administrative oppgaver i avdelingen, spesielt økonomiske forhold.

Administrasjonen trekker også gode veksler på administrasjonen sentralt i Ready IF, og samarbeider godt med de øvrige avdelingene i klubben. I 2020 var dette spesielt viktig i forbindelse med søknader knyttet til offentlig støtteordninger.

Et samlet styre ønsker å takke administrasjonen for svært god jobb i et særdeles krevende år.

**Styret**

Styret jobber sammen med administrasjonen i det daglige arbeidet og har under sesongen hatt

regelmessige møter for å følge med på at klubben drives og utvikler seg i den retning vi ønsker.

Styret har bestått av:

Richard Brande – Leder

Hanna Thommessen – Rekruttering, Råskinnet

Isac Jerner – A-laget

Truls Haugen – Bredde

Christen Møllhausen – Jenter og damer

Alex Dietrichson – Bane/Anlegg

Nina Storvik – Råskinnet, økonomi

Nina Storvik trakk seg av personlige årsaker fra styret høsten 2020. Hennes plass er ikke erstattet.

**Økonomi**

Regnskapet for 2020 viser et overskudd for Bandyavdelingen på kr 498.202. Regnskapet er foreløpig ikke revidert, men vi forventer små eller ingen endringer. Pga feilposteringer i 2018-regnskapet vedr treningsavgifter som ble rettet opp i 2019, vil ikke en direkte sammenligning med 2019 være mulig.

Avdelingens overskudd skyldes primært økt tilførsel av sponsorinntekter, økte offentlige driftsmidler og sterkt reduserte personalkostnader. Antall medlemmer hadde ved årsskiftet 2020/21 344 medlemmer. Pga skifte i medlemsregisteret høsten 2020 foreligger det ikke tilsvarende tall for 2019/2020, men vi opplever ingen særskilt stor medlemsflukt som følge av pandemien. Det er særlig gledelig med gode deltagertall for våre rekrutteringstilbud; 96 stk på jente-bandy tirsdager, 60 stk på bandyskole og 49 stk på akademi.

Inntektene fra treningsavgiftene holder seg stabilt, og det er et mål for bandyavdelingen å holde disse avgiftene så lavt som mulig.

Vi har i 2020 fortløpende søkt om offentlige tilskudd («krisepakker») som erstatning for tapte inntektsbringende arrangementer. Råskinnet ble ikke gjennomført i 2020, men har likevel bidratt med kr 85.000 til bandyavdelingen.

A-laget er foreløpig registrert med et underskudd på kr 134 320 i 2020. Resultatet vil forbedres når alt fyrverkerisalg er registrert. Laget mottar ikke direkte støtte fra bandyavdelingen.

Hovedstyret i Ready IF har besluttet at Bandyavdelingen fra og med 2021 skal rapportere som én samlet enhet. Det vil være likevel være særskilt oppmerksomhet på at bandyavdelingen ikke skal sponse A-lagets drift og aktiviteter.

Det gode resultatet innebærer en høyst nødvendig styrking av avdelingens egenkapital, som nå er på kr 294 917, før justeringer i A-lagets regnskap (2019: minus kr 69 025). Fortsatt styrking av egenkapitalen vil være nødvendig.

Budsjettet for 2021 tilsier et samlet overskudd på kr 310.620. Fortsatt stram kostnadskontroll og fokus på nye inntekter er de retningsgivende premissene også i 2021. Det er stor usikkerhet knyttet til hva pandemien tillater, og det vil ventelig komme flere «krisepakker» fra det offentlige. Vi vil løpende følge opp dette og andre støtteordninger.

A-laget skal etter sesongen 2020/21 fornye sine sponsorkontrakter for de kommende 3 årene, og det vil være viktig å lykkes med dette arbeidet.

Et godt sportslig tilbud er avgjørende for å lykkes, og styret vil jobbe for å opprettholde rekruttering og kvalitet i alle ledd. Vi vil derfor opprettholde tilbudet om profesjonelle klubbtrenere for alle 11’er-lagene samt videreføre våre etterskole-tilbud og jentebandy-satsning.

**Konklusjon**

Det er i år særlig grunn til å takke alle involverte i Ready bandy for en fantastisk innsats i en svært krevende sesong. Til tross for alle begrensninger har vi sammen klart å bevare motivasjonen og gløden for bandysporten.

De økonomiske forholdene er sterkt forbedret, og grunnlaget for en robust drift er nå lagt. Med en meget dyktig administrasjon i spissen, er vi godt rustet til å fortsette utviklingen.

Vi fortsetter vårt arbeid med å utvikle mennesker og bandyspillere, og skal fortsatt være en klubb med rom for alle som vil spille bandy.

Sportslige hilsninger

Richard Brande, Truls Haugen, Hanna Thommessen, Alex Dietrichson, Christen Møllhausen, Isac Jerner

**Stor takk til våre sponsorer!**

